
LECTIONES TULLIANAE. 



SCKIPSIT 



W. G. PLUTGERS. 
[Continuantur e Mnemosynes Vol, X. pag. 97.) 



CAPUT XI. 

Orationes Philippicae. 

I. § 10. Cicero consilium reversionis suae exponens ex 
Bruto sc audivisse narrat L. Pisonem in senatu libere esse 
locutum, sed non satis adiuvisse eum qui debuissent. //Hunc 
igitur ut sequerer properavi, quem praesentes non sunt secuti, 
non ut proficerem aliquid — nec enim sperabam id nec prae- 
stare poteram, — sed ut etc." Verbum //praestare" post 
sperandi verbura locum tueri non potest, quippe quod ne 
speratur quidem id certe praestari non potest. Sententia 
requirere videtur //nec sperare poteram." 

I. § 20. /'At quae est ista tertia decuria? — Centurio- 
num, inquit. — Quid? isti ordini iudicatus lege lulia non 
patebat ? — Census praefiniebatur, inquit. — " Si quod adver- 
sarius arguit verum esse conceditur, ita tamen ut argumen- 
tum non totam causam complecti significetur, particula at 
fere solemnis est: nAt census praefiniebatur." 

II. § 41. //Velim mihi dicas, nisi molestura est, L. Tur- 
selius qua facie fuerit, qua statura, quo municipio, qua tribu. 
Nihil scio, inquies, nisi quae praedia habuerit. Igitur fra- 
trem exheredans te faciebat heredem." In postremis subiec- 
tum primarium in sententia locum obtinet et maxime mentes 
advertere debet. In Vaticano manus secunda is ante igitur 
addidit; recte quidem, sive libri cuiuspiam auctoritatem se- 
cuta, sive suum ipsius indicium. 

II. § 73. Antonius bona proscribere coactus in iis reli- 
quias Pompeianae sectionis hastae submisit. //Auctionis vero 
niiserabilis adspectus : vestis Pompeii non multa eaque ma- 
culosa, eiusdem quaedam argentea vasa collisa, sordidata man- 
cipia, ut doleremus quidquam esse ex illis reliquiis, quod 
videre possemus." Non dolebat Cicero esse inter illas reli- 
quias quae videre posset, sed esse omnino reliquias. Malebat 
enim omnia periisse, quam ex antiquo splendore domus Pompe- 
ianae superesse corrupta et contaminata. Legendum est: //quid- 
quara ex illis esse reliqui." //Ex illis" est ex veste, argento, 
mancipiis. 

II. § 76. //Qui — in proximum annum consulatum pe- 
teres — cum Gallicis et lacerna cucurristi." Nimis ridiculum 
est // cucurristi." Legendum // accucurrisli" nam sequitur nar- 
ratio de Antonii in Urbem adventu. 

II. § 94. // Quis enim cuiquam inimicitior quam Deiotaro 
Caesar? aeque atque huic ordini, ut equestri, ut Massiliensibus , 
ut omnibus, quibus rem publicam populi Bomani caram esse 
sentiebat." Duplex coraparandi particula //aeque atque" et 
//ut" non nisi allatis similibus exemplis defendi poterit. Quae 
si desunt quatuor incisa uno membro comprehendenda erunt: 
//Aeque atque huic ordini et equestri et Massiliensibus et om- 
nibus etc." 

II. § 104. Antonius in M. Varronis fundum Casinatem 
invaserat , ab hasta Caesaris , ut ipse aiebat. //Remove gladios 
parumper illos quos videmus : iam intelliges aliam causam esse 

hastae Caesaris, aliam confidentiae et temeritatis tuae; non 
enim te dominus modo illis sedibus, sed quivis amicus, vi- 
cinus, hospes, procurator arcebit." Innumeri apud scriptores 
latinos loci sunt in quibus sedes et aedes confunduntur. 
Idem hic accidisse videtur. Nara sedes non intelligitur nisi 
certi hominis, cuius significatio in //illis sedibus" desidera- 
tur. Tum dominus et sedes nomina sunt ex diverso rerum 
genere petita. Dominus enim est qui dominium habet, quod in 
sede nullum est: sedes autem ad vitam pertinet et domici- 
lium, neque est domini sed habitantis. Denique qui it pos- 
sessum non sedes intrat, sed fines, fundum, aedes, neque a 
sedibus arcetur, deiicitur, sed ab aedibus. Legendum videtur 
//illis aedibus." 



III. § 6. Legio Martia relicto Antonio Albae consedit. 
//Quam potuit urbem eligere aut opportuniorem ad res ge- 
rundas, aut fideliorem, aut fortiorum virorum, aut amiciorum 
rei publicae civiura." Urbs saepe ita ponitur ut cogitentur 
incolae, neque est reprehendendum , si quod hi sentiunt id urbi 
attribuitur. Itaque per se recte dicitur urbs amica, infesta, 
fidelis. Sed hoc loco primum urbs proponitur, ab incolis se- 
iuncta, cum certa significatione loci (vurbs opportuna ad res 
gerundas.") ; tum incolarum animi et virtutes commemoran- 
tur. In hac certe oratione quod hominum est ad locum 
transferre vitiosum est. In rhetorica quoque horum verborum 
compositione tenuitas membri //aut fideliorem" improbanda 
est. Fortasse Cicero scripsit: «aut fideliorum ac fortiomm 
virorum" cf. Or. III. § 39 //in municipio fidelissimo et for- 
tissimo;" Or. IV. § 6. //Albae constiterunt in urbe opportuna 
munita propinqua, fortissimorum virorum, fidelissimorum ci- 
vium atque optimorum;" Or. V. § 24. //In provinciara fir- 
missimorum et fortissimorum civium;" quo loco equidem ab 
Halmio dissentiens //fortissimorum" retinuerim sed pro //fir- 
missimorum" (coll. Or. VI. § 2 »coloniam vestram fidissi- 
mam fortissimamque") //fidissimorum" reposuerim. 

Y. § 11. //Qiiid? illi iramanes quaestus fercndine, quos 
M. Antonii tota exhausit domus?" Pro tota coniecit Ernesti 
una, Halmius tot una. Locus sine dubio corruptus sed vulnus 
non in tota quaerendum esse videtur. Etcnim quaestus ex- 
baurire est pecunjam quaestu faciendo collectam ita consu- 
mere, ut nihil sit superfuturum. Quod si hoc loco significatur, 
domus Antonii ponitur pro M. Antonii victu, cultu, ceteris 
quae domus appellatione continentur. At locus de pecuniis 
perditis ac dissipatis supra absolvitur , hic de immensa pecu- 
nia agitur ex rei publicae venditione in aedes Antonianas 
congesta. Qua de re omnem dubitationem tollunt quae con- 
tinuo sequuntur: //Decreta falsa vendebat, regna civitates 
immunitates in aes accepta pecunia iubebat incidi. — Calebant 
in interiore aedium parte totius rei publicae nundinae etc." 
Id certe non est quaestus exhaurire, sed haurire. Itaque sen- 
tentia requirit //quaestus quos M. Antonii hauslt domus." 
Loci vero unde hauserit signincationem librarius omisit. In 
qua restituenda fortasse non spernenda est unius libri aucto- 
ritas toto pro tota exhibentis. Sententiae certe satisfacit 
// quos M. Antonii toto ex orbe terrarum hausit domus." Sed 
non minus recte dictum erit // q. M. A. tota ex r. p. hausit 
domu8." Et alia reperiri poterunt aeque bona. 

V. § 23. // C. Caesar — paucis diebus exercitum fecit." De 
hac re Cicero semper compositum verbum usurpat, quod hic 
quoque revocandum videtur: //exercitum con/ecit." cfF. § 43: 
//subito praeter spem oranium exortus — confecit exercitum, 
quem furori M. Antonii opponeret." § 44: //ex Antonii ami- 
cis sed amicioribus libertatis contra Antonium confccit exer- 
citum." 

V. § 24. Antonius de exercitu Caesaris certior factus ex 
Urbe profugit. //At quo ? In provinciam firmissimorum et 
fortissimorum civium, qui illum, ne si ita quidem venisset 
ut nullum bellum inferret, ferre potuissent, inipotentem, ira- 
cundum, contumeliosura , superbum, semper poscentem, sem- 
per rapientem, seraper ebrium." Hunc locum supra attigi non 
pertractavi. Nam in hac figura orationis incisa // impotentem , 

iracundum, conturaeliosum , superbum" et //semper poscentem, 
semper rapientem, semper ebrium" pari numero esse oportet. 
In prioribus unum de quatuor incisis abundat. Gravis suspi- 
cio est // iracundum" ex interpretatione praecedentis // impo- 
tentem" ortum esse. 



VI. § 4. // Quamquam , Quirites , non est illa legatio sed 
denuntiatio belli , nisi paruerit. — Mittuntur enim qui nuntient , 
ne oppugnet consulem designatum" etc. Hic denuntient unice 
verum videtur, ut § 6, //non commisisset ut ei senatus tam- 
quam Hannibali — denuntiaret, ne oppugnaret Saguntum. 

VI. § 11. Nam Trebellium (Antonius) valde iam diligit: 
oderat tum, cum ille novis tabulis adversabatur : iam fert in 
oculis posteaquam ipsum vidit sine novis tabulis salvum esse 
non posse. Audisse enim vos arbitror, Quirites, quod etiam 
videre potuistis, quotidie sponsores et creditores L. Trebellii 
convenire. O fides! (boc enim opinor Trebellium sumpsisse 
cognomen) quae potest esse maior fides quam fraudare credi- 
tores? domo profugere? propter aes alienum ire ad arma?" 
Cognomen Trebellii a nullo scriptore tradi testantur qui in 
eiusmodi rebus indagandis operam posuerunt. At hic a Ci- 
cerone Trebellium ipso cognomine appellatum fuisse vix potest 
dubitari: //O Fide!" (hoc enim opinor Trebellium sumpsisse 
cognomen) etc. 

VI. § 13. //In foro L. Antonii statuam videmus, sicut 
illam Q. Tremuli, qui Hernicos devicit, ante Castoris. O im- 
pudentiam incredibilem ! tantumne sibi sumpsit, quia Myla- 
sis myrmillo Thraecem iugulavit familiarem suum? Quonam 
modo istum ferre possemus, si in hoc foro spectantibus vo- 
bis depugnasset?" Cicero hoc loco dissimulatione sermonis 
usus esse videtur, non ea valde lepida sed foro et Quiritium 
turbae satis accommodata: uQuodamrnodo istum ferre posse- 
mus, si in hoc foro spectantibus vobis depugnasset." Nam 
gladiatoribus palmae urbanae nobilissimae erant. Vulgata au- 
tem lectio non videtur commode posse explicari. 

VII. § 1. //Adducta est enim, patres conscripti, res in 
maximum periculum et in extremum paene discrimen. Non 
sine causa legatorum missionem semper timui numquam pro- 
bavi, quorum reditus quid sit allaturus ignoro: expectatio 
quidem quantum afferat languoris animis quis non videt?" 
Cicero si in scribendo nostram disciplinam adhibuisset, sine 
dubio post probavi semicolon posuisset, post ignoro comma. 

VII. § 3. « Iam nunc fingunt responsa Antonii eaque de- 
fendunt. Alii postulare illum ut omnes exercitus dimittan- 
tur. — Alii remittere eum nobis Galliam citeriorem, illam 
ultiraam postulare: praeclare ! ex qua non legiones solum, 
sed etiam nationes ad Urbem conetur adducere. Alii nihil 
eum iam nisi modeste postulare. Macedoniam suam vocat 
omnino , quoniam C. frater est inde revocatus." Ex iis quae 
cummaxime agit Antonius demonstratur, quanto errore iu- 
dicetur nihil nisi modeste postulare. Itaque duae sententiae 
coniungendae sunt et superioribus accommodandae : »qui Ma- 
cedoniam suam vocat." 

VII. § 4. //Atque haec ii loquuntur, qui quondam prop- 
ter levitatem populares habebantur. Ex quo intelligi potest 
animo illos abhorruisse semper ab optimo civitatis statu, non 
voluntate fuisse populares. Qui enim evenit ut, qui rebus 
improbis populares fuerint, iidem in re una maxime populari, 
quod eadem salutaris rei publicae sit, improbos se quam po- 
pulares esse malint?" In hac argumentatione Cicero assumit 
quod erat demonstrandum. Nam qui rem popularem reiiciunt 
quod eadem rei publicae sit salutaris, ii sine dubio non vo- 
luntate suut populares, sed perniciem rei publicae populi 
commodis praeponunt. Legendum est: vquae eadem salutaris 
rei publicae sit." 

VII. § 14. //Quam turpe porro legiones ad senatum lega- 
tos mittere, senatum ad Antonium ! quamquam illa legatio 
non est: denuntiatio est paratum illi exitium nisi paruerit 
huic ordini. Quid refert? tamen opinio est gravior." Haec 
ita constituenda sunt: //Quam turpe — Antonium! Quam- 

quam illa legatio non est (denuntiatio est — ordini) , quid 
refert ? tamen opinio est gravis." In Vaticano grui et ex 
correctione gravior. Perperam. Nam sententia haec est: quam- 
quam legatos non misimus, videri misisse grave est; nam ex 
hac opinione vires belli languescunt. Parenthesis // denuntia- 
tio — ordini" ita possit cum oratione coniungi : // Quamquam 
illa legatio non est, sed denuntiatio paratum illi exitium nisi 
paruerit huic ordini, quid refert? etc. Neque absurda suspicio 
est sed post est excidisse. Verum traditae lectionis quam plu- 
rima retinere plerisque tutissimum videbitur. 



VIII. § 1. //Victa est igitur propter verbi asperitatem te 
auctore nostra sententia. Vicit L. Caesaris — qui verbi atro- 
citate dempta oratione fuit quam sententia lenior." Haec 
commate non puncto disiungenda sunt. 

VIII. § 7. //Dilectus tota Italia decreti sublatis vacationi- 
bus; saga cras sumentur; consul se cum praesidio descensurum 
esse dixit. Utrum hoc bellum non est? Ultima //Utrum hoc 
bellum non est?" a linea solent scribi et maxima distinctione 
seiungi a superioribus. Perperam. Eadem verba non integra 
tradita esse Halmius suspicatur coniicitque legendum esse: 
//Utrum hoc bellum est, an non est?" Utrumque dici posse 
videtur. Vide Topic. § 25. //Utrum igitur hactenus satis 
est?" Pro Fiacco § 45. //Utrum enim est in clarissimis viris 
is quem iudicatum hic duxit Hermippus?" 

VIII. § 12. //Sed quaeso, Calene, quid tu? servitutem 
pacem vocas? maiores quidem nostri non modo ut liberi 
essent, sed etiam ut imperarent arma capiebant : tu arma 
abiicienda censes ut serviamus? Quae causa iustior est belli 
gerendi quam servitutis depulsio? in qua etiam si non sit 
molestus dominus, tamen est miserrimum posse si velit." 
Qui //servitutem pacem vocas," et //tu arma abiicienda cen- 
ses, ut serviamus" affirmantis esse censent, non interrogantis, 
recte iudicare videntur. In sequcntibus vero legeudum est : 
//tamen est miserrimum esse possc si velit." 

VIII. § 17. In eadem disceptatione cum Caleno legitur: 
//Farva est enim mihi tecum aut parva de re dissensio? Ego 
huic faveo, tu illi? immo vero ego D. Bruto faveo, tu M. 
Antonio: ego conservari coloniam populi Romani cupio, tu 
expugnari studes." Sententiam horum verborum ita propo- 
nere licet: non mihi tecum dissensio est de horainibus hu- 
milioribus atque ignotis, quorum alter mihi alter tibi gratio- 
sus sit quamquam pari sint dignitate atque virtute, sed de 
Bruto et Antonio dissentimus. Verura in tali causa argu- 
mentatio non nominandis dumtaxat viris absolvitur, sed vir- 
tutibus ac vitiis utriusque explicate proponendis et ponde- 
randis. Praeterea si Cicero et Calenus de Bruto et Antonio 
dissentiebant non de re (*aut parva de re") sed de homini- 
bus dissensio erat. »Ego D. Bruto faveo, tu M. Antonio" 
magistro deberi videntur, qui » ego huic faveo , tu illi » ex- 
planavit." Quibus expunctis sententia haec est: non de homi- 
nibus sed de re gravissima dissentimus: //Ego huic faveo, 
tu illi? immo vero ego conservari coloniam populi Roraani 
cupio, tu expugnari studes." 

VIII. § 18. »Ego te, cum in Massilicnses tam es acer- 
bus, Q. Fufi, non animo aequo audio. Quousque enim 
Massiliam oppugnabis ? ne triumphus quidem finem facit belli , 
per quem lata cst urbs ea, sine qua numquam ex transalpinis 
gentibus maiores nostri triumphaverunt ?" Libri facU et/ecit, 
sed verum cst faciet. 

VIII. § 20. //Quam hesternus dies nobis, consularibus 
dico, turpis illuxit! iterum legatos! quid? si ille faceret in- 
ducias? Ante os oculosquc legatorum tormentis Mutinam 
verberavit; opus ostendebat munitionemque legatis; ne punc- 
tum quidem temporis, cum legati adessent, oppugnatio respi- 
ravit. Ad hunc legatos?" In hac indignatione argumentatio 
qualis est //num aliud quid faceremus si ille faceret inducias" 
locum tueri non potest. Legendum est: //Quid? Ante os 
oculosque — verberavit; — respiravit. Ad hunc legatos?" 

X. § 13. Equitatum »in Macedonia Cn. Domitius — 
a legato Syriaco abduxit." Quaerendum est an libera re pu- 
blica legati ex provincia nomen habere potuerint, ut hic lega- 
tus Syriacus dicitur. In quaestore ceterisque magistratibus 
qui certam provinciam sortiebantur ea appellatio satis in- 
telligitur; sed in legato, qui magistratui provinciali comes 
ct adintor negotiorum dabatur, non ipse provinciae praepo- 
nebatnr, alia est ratio. Fortasse Syriaco delendum est. 

X. § 15. //Qui autem hos exercitus ducunt? Ii, credo, 
qui C. Caesaris res actas everti, qui causam veteranorum 
prodi volunt. Si ipse viveret C. Caesar acrius, credo, acta 
sua defenderet, quam vir fortissimus defendit Ilirtius: aut 
amicior causae quisquam inveniri potest quam filitis?" Cae- 
raris res actae locutio est plane singularis; res praecedentis 
syllabae dittographia videtur et n Caesaris acta" reponeudum 
esse. Tum restituendum //ant amicior causae veleranorum 
quisquam inveniri potest quam filius?" Si veteranorum no- 
men abest causa contra sententiam oratoris de defensione 
actorum Caesaris accipiatur necesse est. 

X. § 18. //Quae, malum! est ista ratio semper optimis 
causis veteranorum nomen opponere? Quorum etiam si am- 
plecterer virtutem , ut facio, tamen, si essent arrogantes, non 
possem ferre fastidium. At nos conantes servitutis vincula 
rumpere impediet, si quis veteranos nolle dixerit? Non sunt 
enim, credo, innumerabiles , qui pro communi libertate arma 
capiant; nemo est praeter veteranos milites vir, qui ad ser- 
vitutem propulsandam ingenuo dolore excitetur. Potest igitur 
stare res publica freta veteranis sine magno subsidio iuventu- 
tis? quos quidem vos libertatis adiutores complecti debetis, 
servitutis auctores sequi non debetis." In //At nos etc." 
nihil obiicitur iis quae modo proposita sunt, sed mutata 
forma in eadem re pergit oratio; itaque coniunctio interro- 
gativa requiritur: »An nos etc." Sequentia //Potest igitur 
stare res publica — iuvehtutis?" sive ita explicantur ut signi- 
ficent : non potest stare res publica etc. ; sive : potest stare 
etc. , falsa est argumentationis conclusio haec: sunt praeter 

veteranos iuvenes innumerabiles qui pro re publica arma ca- 
piant: non potest igitur stare sine illis iuvenibus res publica. 
Neque sanior erit conclusio : potest igitur stare. Itaque aut 
aliquid ante //Potest" excidisse statuendum est, aut mutato 
verborum ordine legendum : //Potest igitur stare res publica 
sine veteranis freta magno subsidio iuventutis." Haec autem 
erunt afErmantis non interrogantis. 



XI. § 5. //Cervicibus fractis caput abscidit idque adfixum 
gestari iussit in pilo: reliquum corpus tractum atque laniatum 
abiecit in raare." Non tantum Vaticani primae raanui tri- 
buendum erat, ut propter hanc unam auctoritatem // atque 
laniatum" expungeretur. Quae verba si Cicero non addidit, 
omisit certe etiam //tractum" nam //corpus tractum abiecit 
in mare" nullam imaginem menti proponit. 

XI. § 26. Cicero censet bellum contra Dolabellam decer- 
nere parato homini qui iam imperium habeat. // Quis igitur 
is est? Aut M. Brutus aut C. Cassius aut uterque. Decer- 
nerem plane, sicut multa in consulibus, alterum ambosve, 
ni Brutum" etc. In ante // consulibus" de coniectura illatum 
est, sequentia quoque multis raodis tentata. Mihi librorum 
scriptura sana videtur. Alter ambove formula est quae in 
negotiis consulibus decernendis tam crebro recurrebat, ut qui 
rem alteri ambobusve mandandam censeret per breviloquen- 
tiam dicere posset: decerno alter aubove. Sed Latini iti 
tali syntaxi nomina et alia declinabilia ad formam totius 
sententiae accommodare solent. Ita recte dicitur: dccerno 
alterum ambosve, sicut multa consulibus decernuntur. 

XI. § 27. //Nam et Brutus et Cassius multis iam in re- 
bus ipse sibi senatus fuit. Necesse est enim in tanta con- 
versione et perturbatione omniura rerum temporibus potius 
parere quam moribus. Nec enim nunc primum aut Brutus 
aut Cassius salutem libertatemque patriae legem sanctissimam 
et morem optimum indicavit." Parere moribus hoc loco est 
servare moiem maiorum, instituta rci publicae atque maio- 

rum exempla sequi. In hac significatione pluralis mores sine 
dubio praeter consuetudinem positus est; sed post temporibus 
aures postulabant moribus. Eiusdera generis esse videtur 
in Fison. § 30. // qui eius civitatis in qua in principum nu- 
mero vultis esse non leges, non instituta, non raores, non 
iura noritis." Sine dubio consuetudo morem postulat non 
mores; sed intercetera nomina pluralis numeri morem in- 
suave est: contra //non leges non instituta, non mores nou 
iura" aequabilitate terminationum auribus blanditur. Ita ne 
aures offenderentur verborum proprietas posthabita est. 

XI. §36. vAnimadverti, patres conscripti, exaudiri etiamni- 
mium a me Brutum ornari." Imo : n exaudivi etiam , nimium" 

r v 

etc. Liber Tegernseensis exaudi rui i. e. exaudivi vel exaudiri 
parem auctoritatem utrique lectioni conciliat; utra autem vera 
sit sequentia demonstrant: //vide, inquit, ne veteranos of- 
fendas: hoc enim vel maxime exaudio" § 37. 



XIII. § 9. //Quamquam enim magnas res bellicas gesse- 
rat (M. Lepidus) et triumpho dignas, non erat tamen ei tri- 
buendum , quod nec L. Aemilio nec Aemiliano Scipioni nec 
superiori Africano nec Mario nec Pompeio, qui maiora bella 
gesserunt: sed quod silentio bellura civile confecerat cum 
primum licuit, honores in eum maximos contulistis." Bellura 
silentio conficere est ita conficere, ut aut ipse de pace sileas 
et neminem certiorem facias, aut ceteri omnes conciliatam 
pacem nulla mentione dignam putent. Quis autem illud sive 
imperatoris, sive civium , silentium maximis inusitatisque ho- 
noribus ornabit? In silentio latet sapientia, vel clemeniia, vel 
aliud nomen eius generis. Vide Or. V. § 39 et 40. 

XIII. § 17. //Nam si ipse (M. Antonius) servire poterat, 
nobis dorainum cur imponebat? et si eius pueritia pertulerat 
libidines eorum, qui erant in eum tyranni, ctiamne in nostros 
liberos dominum et tyrannum comparabat? Itaque illo inter- 
fecto qualem in nos eum (Caesarem) esse voluit, talis ipse 
in ceteros exstitit." Sententia pro comparabat requirit com- 

parare debebat, vel eiusmodi quid. Tum in sequentibus certe 
ineptum in ceteros delendum est. Oppositio verbis continetur: 
qualem Caesarem esse voluit ipse exstilit. n Qualem in nos 
eum esse voluit" libri vario ordine exhibent. Dubitari po- 
test, annon in nos quoque insiticium sit. Satis est enim 
in hac sententia «qualem eum esse voluit talis ipse exstitit." 
Si in nos retinebitur, cum Lag. 55 legendum erit // qualem 
eum in nos esse voluit, talis ipse [in ceteros] exstitit." 

XTII. § 19. //Caesaris enim incredibilis ac divina virtus 
latronis impetus crudeles ac furibundos retardavit: quem tum 
ille demcns laedere se putabat edictis, ignorans quaccumque 
falso in eum diceret [in sanctissimum adolescentem] , ea vere 
recidere in memoriam pueritiae suae." Verba //in sanctissi- 
mum adolescentem" in commemoratione flagitiosae Autonii 
pueritiae firmum praesidium habent. Itaque emendatio huius 
loci ita instituenda est, ut ea verba retineri possint. Legen- 
dum videtur: //quaecumque falso ediceret in sanctissimum 
adolescentem ea vere recidere in memoriam pueritiae suae." 
Libri complures fdlso diceret omissis in eum. 

XIII. § 24. //Equidem negare non possum a Caesare 
Hirtium ornatum, sed illa ornamenta in virtute et industria 
posita lucent. Tu vero, qui te ab eodem Caesare ornatum 
negarc non potes, quid esses, si tibi ille non tam multa tri- 
buisset? Ecquo te tua virtus provexisset? ecquo genus? In 
lustris, popinis, alea, vino tempus aetatis omne consumpsisses" 
etc. Librorum //ecquo genus?" merito spernitur; neque Ursini 
//ecquo ingenium?" probari potest; nam ingenium et industria 
facultates sunt Ionge diversae, ita ut quod alter ingcnio alter 
industria profecerit inter se comparari non possint. In hac 
oratione ipsum // industria" necessarium est : « ecquo indu- 
stria ?" Nomen ante sequens in lustris omissum erat. Lacuna 
ncminem latere potuit. Explevit sine iudicio nescio quis. 



XIV. § 4. //Caesar cum exercitu per se comparato, cum 
primis pestibus rem publicam liberasset, ne quid postea 

sceleris oriretur, profectus est ad eundem Brutum liberan- 
dum." Locus sine dubio corruptus, sed levi fortasse medicina 
sanabilis legendo //cum primum pestibus rem publicam libe- 
rasset." 

XIV. § 7. // Supplicationem decernitis (imperatoribus qui 
Antonium iusto proelio vicerunt: Antonium) hostem non 
appellatis. Gratae vero nostrae dis immortalibus gratulationes 
erunt, gratae victimae, cum interfecta sit civium multitudo! 
De improbis, inquit, et audacibus; nam sic eos appellat cla- 
rissimus vir: quae sunt urbanarum maledicta litium, non 
inustae belli internecivi notae. Testamenta, credo, subiiciunt 
aut eiiciunt vicinos aut adulescentulos circumscribunt; his 
enim vitiis affectos et talibus malos aut audaces appellare 
consuetudo solet. Bellum inexpiabile infert — ; Dolabellae — 
facinus — suo consilio factum esse testatur — . Est igitur 
quisquara qui hostes appellare non audeat?" etc. Aut inter 
malos et audaces de coniectura interpositum est. Praeter pro- 
babilitatem quamdam ex aestimata omittendi occasione profe- 
ctam nihil habet ea emendatio quo se commendet. Nam post 
//de improbis et audacibus" malos aut audaces vitiosum est. 
Sed alia in eodem loco insunt admodum suspiciosa. Etenim 
disputatur quo nomine Antoniani recte appellentur, hostium 
cum Cicerone, an improborum et audacium cum Servilio. In 
eo autem argumento ita Cicero versatur, ut demonstret non 
fecisse Antonianos, quod qui faciunt communi sermonis usu 
improbi et andaces appellentur, sed ea admisisse, quae qui 
admittunt ab omnibus hominibus Latinis nominentur hostes: 
ergo Servilium non recte improborum et audacium nomine 
usum esse. Tota igitur disputatio ipsorura verborum discep- 
tatione continetur quibus Servilius usus est, neque licet in 
iis quidquam mutare aut pro iis alia ponere, ne ea quidem 
quae prorsus idem valeant. Itaque cum Servilius Antonianos 
nimprobos et audaces" dixisset, nullo modo defendi potest in 
hac disputatione subiici verba nmalos et audaces." Jterum 
eadem verba requiruntur quae supra posita sunt: nimprobos 
et audaces." Sed ne ita quidem oratio vitio carebit. Nam 
falsa testamenta, vis, adulescentulorum circumscriptiones sce- 

lera sunt et ex vitiosa natura orta facinora, nou vitia. De- 
nique videndum erit aevine sit Ciceronis vulgarem sermonis 
usum uno nomine consuetudinis indicare. »His enim vitiis 
affectos et talibus malos aut audaces appeliare consuetudo 
solet" delenda videntur. 

XVI. § 9. wChias enim turpitudines Antonii libenter cum 
dedecore subierunt, easdem per vim laetantur aliis se intu- 
lisse." Iterum Ciceronis orationem corrector exigui iudicii 
insulso additamento corrupit, qui non intelligeret totam sen- 
tentiam absolvi si dictura esset Antonios libenler subiisse 
quae alii non nisi per vim patiuntur. » Cutn dedecore" ex- 
pungendum est. 

XIV. § 13. Sermo erat, Ciceronem quoque arma in 
patriam parare. " Nonne satis est ab hominibus virtutis igna- 
ris gratiam bene merentibus non referri? Etiam iu eos, qui 
omnes suas curas in rei publicae salute defigunt impetus 
crimen [invidiaquel quaeretur?" Halmii palmaria emendatio 
impietatis pro impeius scribentis ambabus manibus amplectenda 
est, sed in eo a viro clarissimo dissentiendum , quod irwidia- 
que tamquam glossema abiicit. Nam crimina quaerit accu- 
sator ut reum damnet, in homines populo acceptos invidia 
criminibus quaeritur. Legendum videtur: «impielalis crimine 
invidia quaeretur." In // invidiaque" coniunctio ex sequentis 
syllabae repetita scriptione orta est: qui error correctionem 
»crimen" pro //crimine" peperit. 

XIV. § 21. //Necesse est eos qui re sunt hostes verbis 
notari, sententiis nostris hostes iudicari." //Verbis notari" 
in hac re vitiosum est, requiritur certe «verbo notari." Sed 
haec delere praestat quam corrigere. 

XIV. § 23. «Civile bellum consul Sylla gessitj legionibus 
in urbem adductis quos voluit expulit, quos potuit occidit: 
supplicationis mentio nulln. Grave bellum Octavianum inse- 
cutum est: supplicatio Cinnac nulla victori. Cinnae victo- 
riam imperator ultus cst Sylla: nulla supplicatio decreta a 



LECTIONES TULLIANAE. 61 

senatu." Compositio totius loci demonstrat Ciceronem scri- 
psisse » supplicatio nulla victori." Si Cinnae nomen addidis- 
sit certe non hoc loco posuisset. In sequentibus : // Eos enim 
cives pugna illa (Pharsalia) sustulerat, quibus non modo vi- 
vis sed etiam victoribus incolumis et florens civitas esse pos- 
set," sententiam perspexit homo Italus, qui in Lag. 55 in- 
verso ordine scripsit : » quibus non modo victoribus sed etiam 
vivis iucolumis et florens civitas esse posset." 

XIV. § 29. //Est autem fidei pietatisque nostrae declarare 
fortissimis militibus quam memores simus quamque grati. 
Quam ob rem promissa nostra atque ea, quae legionibus 
bello confecto tributuros nos spopondimus hodierno senatus 
consulto renovanda censeo; aequum est enim militum, talium 
praesertim , honorem coniungi. Atque utinam , patres con- 
scripti, civibus omnibus solvere nobis praemia liceret! quam- 
quam nos ea quae promisimus studiose cumulateque redde- 
mus." Sententia haec est: Utinam omnes milites (non cives) 
tam bene de re publica meriti essent , quam ii qui cum Hirtio , 
Pansa, Caesare pugnaverunt! //civibus" delendum est. 

XIV. § 34. //Atque etiam censeo, patres conscripti, quae 
praemia militibus promisimus nos re publica recuperata tri- 
buturos, ea vivis victoribusque curaulate, cum tempus vene- 
rit, persolvenda: qui autem ex iis, quibus illa promissa sunt, 
pro patria occiderunt, eorum parentibus, liberis, coniugibus, 
fratribus eadem tribuenda censeo." Alterum censeo in fine 
huius loci abundat; ut » persolvenda" prius membrum apte 
concludit , ita // tribuenda" posterius. 

XIV. § 36. //Cumque A. Hirtius consul, imperator, proe- 
lio audito, re cognita fortissimo praestantissimoque animo 
exercitum castris eduxerit etc." Ante //re cognita" otiosum 
//proelio audito" delendum videtur, Videatur § 27. //Quid 
dicam de Hirtio ? qui re audita e castris duas legiones eduxit." 



